《莫公画角鹰搏雉图歌》
明代·周是修

莫公画鹰如扫字，颠倒貌出天然似。侧目睢盱怕杀人，利爪生拿树枝死。

朔风萧萧吹石林，寒天鸟雀寂无音。饥来三日不饱肉，黯惨一片英雄心。

狐潜兔走山鬼讶，四顾欲下而不下。夕阳沉地暮霞明，度尽原头采樵者。

莽间雄雉何得知，载飞载雊求其雌。竦身奋起过电掣，顷刻平芜洒毛血。

双拳霹雳剑锋交，五色缤纷锦文裂。莫公写去非徒然，君子夕惕终无愆。

性多耿介少思殆，山梁之时不可再。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。